กรมส่งเสริมการปกครองท้องถิ่น - วิกิพีเดีย

# กรมส่งเสริมการปกครองท้องถิ่น

### จากวิกิพีเดีย สารานุกรมเสรี

ตราสัญลักษณ์ประจำกรมส่งเสริมการปกครองท้องถิ่น

ก่อตั้ง | ตุลาคม พ.ศ. 2545
อธิบดี | นายสมพร ใช้บางยาง
รองอธิบดี | นายธวัชชัย ฟักอังกูร
รองอธิบดี | นายวัลลภ พริ้งพงษ์
รองอธิบดี | นายวสันต์ วรรณวโรทร
ที่อยู่ | วังสวนสุนันทา ถนนราชสีมา แขวงวชิระ เขตดุสิต กรุงเทพฯ 10300

กรมส่งเสริมการปกครองท้องถิ่น (Department of Local Administration) เป็นส่วนราชการในสังกัดกระทรวงมหาดไทย มีภารกิจในความรับผิดชอบ คือ การส่งเสริมและสนับสนุนให้องค์กรปกครองส่วนท้องถิ่นมีความเข้มแข็ง มีศักยภาพในการให้บริการสาธารณะ โดยการพัฒนาและให้คำปรึกษาแนะนำองค์กรปกครองส่วนท้องถิ่นในด้านการบริหารงานบุคคล การจัดทำแผนพัฒนาท้องถิ่น การเงิน การคลัง และการบริหารจัดการ ให้เป็นไปตามกฎหมายและระเบียบต่างๆ ที่เกี่ยวข้อง

## [แก้] ประวัติ

ภารกิจหน้าที่ด้านการปกครองส่วนท้องถิ่น แต่เดิมอยู่ในความรับผิดชอบของสำนักบริหารราชการส่วนท้องถิ่น (สน.บท.) สังกัดกรมการปกครอง กระทรวงมหาดไทย ต่อมาภารกิจในเรื่องดังกล่าวได้เพิ่มพูนมากขึ้นเป็นลำดับ สืบเนื่องมาจากการกระจายอำนาจให้แก่องค์กรปกครองส่วนท้องถิ่น ให้ท้องถิ่นมีความเป็นอิสระ สอดคล้องตามเจตนารมณ์และบทบัญญัติของรัฐธรรมนูญแห่งราชอาณาจักรไทย พ.ศ. 2540 ดังนั้น เพื่อให้การส่งเสริมและสนับสนุนการทำงานของท้องถิ่นเป็นไปอย่างรวดเร็ว และมีประสิทธิภาพ จึงจำเป็นที่จะต้องยกฐานะของสำนักให้เป็นส่วนราชการระดับกรม ซึ่งในปี พ.ศ. 2545 สำนักบริหารราชการส่วนท้องถิ่นจึงได้รับการยกฐานะขึ้นเป็นกรมส่งเสริมการปกครองท้องถิ่น กระทรวงมหาดไทย

## [แก้] อำนาจและหน้าที่

อำนาจและหน้าที่ของกรมส่งเสริมการปกครองท้องถิ่น เป็นไปตามกฏกระทรวงแบ่งส่วนราชการกรมส่งเสริมการปกครองท้องถิ่นกระทรวงมหาดไทย พ.ศ. 2545 ซึ่งกำหนดไว้ดังนี้

1. ดำเนินการพัฒนาระบบ รูปแบบ และโครงสร้างขององค์กรปกครองส่วนท้องถิ่น

2. ส่งเสริมและสนับสนุนในการจัดทำ ประสาน และบูรณาการแผนพัฒนาท้องถิ่นและวางระบบในการติดตามและประเมิน ผลการดำเนินงานตามแผนพัฒนาท้องถิ่น

3. ดำเนินการจัดทำ แก้ไข ปรับปรุงกฎหมายและระเบียบที่เกี่ยวข้องกับองค์กรปกครองส่วนท้องถิ่น รวมทั้งให้คำปรึกษา แนะนำ และกำกับดูแลการปฏิบัติงานตามอำนาจหน้าที่ขององค์กรปกครองส่วนท้องถิ่น

4. กำหนดแนวทางและจัดทำมาตรฐานทั่วไปเกี่ยวกับการบริหารงานบุคคลขององค์กรปกครองส่วนท้องถิ่น ทั้งนี้ ตาม กฎหมายว่าด้วยการบริการงานบุคคลส่วนท้องถิ่น

5. ส่งเสริม สนับสนุน และประสานการดำเนินงานด้านการเงิน การคลัง การงบประมาณ การพัสดุ การจัดเก็บรายได้ และการประกอบกิจการพาณิชย์ขององค์กรปกครองส่วนท้องถิ่น รวมทั้งวางระบบตรวจสอบระบบการเงิน การบัญชี และการพัสดุขององค์กรปกครองส่วนท้องถิ่น

6. ส่งเสริม สนับสนุน และประสานการจัดการบริการสาธารณะและการศึกษาในอำนาจหน้าที่ขององค์กรปกครองส่วนท้องถิ่น

7. กำหนดแนวทาง วางระบบ และสร้างตัวชี้วัดเพื่อเป็นมาตรฐานการดำเนินงานขององค์กรปกครองส่วนท้องถิ่น ตลอดจนกำกับดูแลให้เป็นไปตามมาตรฐาน

8. ส่งเสริมภาคประชาชนให้มีส่วนร่วมในการบริหารงานและตรวจสอบการดำเนินงานขององค์กรปกครองส่วนท้องถิ่น

9. พัฒนาระบบข้อมูลสารสนเทศเพื่อการบริหารขององค์กรปกครองส่วนท้องถิ่น

10. พัฒนาบุคลากรขององค์กรปกครองส่วนท้องถิ่นและของกรม

11. ปฏิบัติการอื่นใดตามที่กฎหมายกำหนดให้เป็นอำนาจหน้าที่ของกรมหรือตามที่กระทรวงหรือคณะรัฐมนตรีมอบหมาย

## [แก้] การแบ่งส่วนราชการ

กรมส่งเสริมการปกครองท้องถิ่น แบ่งส่วนราชการออกเป็น 2 ส่วน คือ หน่วยงานในส่วนกลาง และหน่วยงานที่ปฏิบัติหน้าที่ในส่วนภูมิภาค ดังต่อไปนี้

ก. หน่วยงานในส่วนกลาง

1. สำนักงานเลขานุการกรม : Office of the Secretary

2. กองการเจ้าหน้าที่ : Division of Personnel

3. กองคลัง : Division of Finance

4. สำนักกฎหมายและระเบียบท้องถิ่น : Bureau of Local Legal Affairs

5. กองตรวจสอบระบบการเงินและบัญชี : Division of Local Audit

6. ศูนย์เทคโนโลยีสารสนเทศท้องถิ่น : Local Information Technology Centre

7. สถาบันพัฒนาบุคลากรท้องถิ่น : Local Personnel Development Institution

8. สำนักบริหารการคลังท้องถิ่น : Bureau of Local Finance

9. สำนักพัฒนาระบบบริหารงานบุคคลส่วนท้องถิ่น : Bureau of Local Personnel System Development

10. สำนักพัฒนาและส่งเสริมการบริหารงานท้องถิ่น (นโยบายและแผน) : Bureau of Local Administrative Development ( Policy and Planning )

11. สำนักพัฒนาระบบ รูปแบบและโครงสร้าง : Bureau of System and Organizational Structure Development

12. สำนักส่งเสริมการพัฒนาเศรษฐกิจ สังคมและการมีส่วนร่วม : Bureau of Social Economic and Public Participation Development

13. สำนักมาตรฐานการบริหารงานท้องถิ่น : Bureau of Local Administrative Standards

14. สำนักประสานและพัฒนาการจัดการศึกษาท้องถิ่น : Bureau of Local Educational Development and Co-ordination

15. สำนักประสานการส่งเสริมการปกครองท้องถิ่น : Bureau of Local Administrative Co-ordination

16. กลุ่มพัฒนาระบบบริหาร : Division of Administrative System Development

17. หน่วยตรวจสอบภายใน : Internal Audit Unit

ข. หน่วยงานที่ปฏิบัติหน้าที่ในส่วนภูมิภาค

1. สำนักงานท้องถิ่นจังหวัด (75 จังหวัด) : Provincial Office for Local Administration

2. สำนักงานท้องถิ่นอำเภอ : District Office for Local Administration

## [แก้] แหล่งข้อมูลอื่น

- กรมส่งเสริมการปกครองท้องถิ่น

ดึงข้อมูลจาก "http://th.wikipedia.org../../../%E0%B8%81/%E0%B8%A3/%E0%B8%A1/%E0%B8%81%E0%B8%A3%E0%B8%A1%E0%B8%AA%E0%B9%88%E0%B8%87%E0%B9%80%E0%B8%AA%E0%B8%A3%E0%B8%B4%E0%B8%A1%E0%B8%81%E0%B8%B2%E0%B8%A3%E0%B8%9B%E0%B8%81%E0%B8%84%E0%B8%A3%E0%B8%AD%E0%B8%87%E0%B8%97%E0%B9%89%E0%B8%AD%E0%B8%87%E0%B8%96%E0%B8%B4%E0%B9%88%E0%B8%99.html".

หมวดหมู่: กรม | กระทรวงมหาดไทย

##### Views

- บทความ
- อภิปราย
- รุ่นปัจจุบัน

##### ค้นหา